# Toquí frontnegre

El toquí frontnegre (Atlapetes nigrifrons) és un ocell de la família dels passerèl·lids (Passerellidae).

## Descripció

El toquí frontnegre fa uns 17 cm de llargada. L'adult és de color gris fosc per sobre i groc per sota amb ales i cua fosques. El front i els costats de la cara són negres i la corona i el clatell de color taronja vermellós. El juvenil és de color semblant però no té la capçada vermellosa-taronja.

## Distribució i hàbitat

El toquí frontnegre només habita la serra de Perijá, a l'extrem septentrional de Colòmbia i nord-oest de Veneçuela. Habita en boscos humits de muntanya a cotes d'entre 1.100 i 2.850 m. Prefereix vores arbustives i boscos de segon creixement i sembla tolerar hàbitats alterats.

## Comportament i ecologia

No s'ha descrit ni la dieta ni el comportament d'alimentació del toquí frontnegre però es creu que són els mateixos que els del toquí pitgroc. Es creu que aquesta darrera espècie s'alimenta normalment a terra però també als arbres. S'alimenta principalment en parelles o grups petits i rarament en grups d'espècies mixtes.
Hi ha poca informació disponible sobre el comportament reproductor. Els observadors han registrat adults en condicions de reproducció entre gener i juny i han vist joves a l'agost.

## Estat de conservació

L'espècie té una distribució molt restringida i a causa de les dificultats físiques i polítiques per accedir a la zona se sap poc sobre la seva abundància. La zona ha patit una gran desforestació però es desconeix l'efecte de la qual sobre l'espècie tot i que sembla que tolera alguna pertorbació. La UICN considera el toquí frontnegre una espècie "risc mínim".

## Taxonomia i sistemàtica

Les autoritats taxonòmiques e-bird/Clements i Howard and Moore consideren que el toquí frontnegre és una subespècie del toquí pitgroc (Atlapetes latinuchus nigrifrons) però afirmen que "els tractaments futurs poden considerar aquest tàxon una espècie vàlida". Per altra banda, basant-se en els estudis de García-Moreno & Fjeldså (1999) i el posterior de Donegan & Huertas (2006), el Handbook of the Birds of the World (HBW), el Congrés Ornitològic Internacional (ICO), l'ITIS i el SACC si que l'accepten com una espècie completa.

## Referències

* ↑ «Toquí frontnegre». Cercaterm. TERMCAT, Centre de Terminologia. Rev. 10/02/2023(català)
* 1 2 3 4 5 6 Jaramillo, Alvaro; del Hoyo, Josep; Collar, Nigel; Sharpe, Chris; Kirwan, Guy M.. Yellow-breasted Brushfinch (Atlapetes latinuchus) (en anglès). Cornell Lab of Ornithology, 2020-03-04. DOI 10.2173/bow.yebbrf1.01.
* ↑ (en anglès) Atlapetes nigrifrons: BirdLife International: The IUCN Red List of Threatened Species 2022, 08-06-2022. DOI: 10.2305/iucn.uk.2022-2.rlts.t103774363a217909194.en.
* ↑ «Yellow-breasted Brushfinch (nigrifrons)» (en anglès). eBird. [Consulta: 13 gener 2024].
* ↑ «H&M4 Checklist family by family - The Trust for Avian Systematics». [Consulta: 13 gener 2024].
* ↑ Moreno, Jaime; Fjeldså, Jon. «Re-evaluation of species limits in the genus Atlapetes based on mtDNA sequence data» (en anglès). vol. 141(2) p. 199-207. Ibis, abril 1999. [Consulta: 13 gener 2024].
* ↑ «Master Lists – IOC World Bird List 14.1» (en anglès). IOC. [Consulta: 2 gener 2024].
* ↑ Gill, Frank; Donsker, David. «New World sparrows, bush tanagers» (en anglès). IOC World Bird List v13.1. [Consulta: 2 gener 2024].
* ↑ «ITIS - Report: Atlapetes nigrifrons» (en anglès americà). [Consulta: 13 gener 2024].
* ↑ «Split Atlapetes nigrifrons from A. latinuchus» (en anglès). South American Classification Committee (SACC). [Consulta: 13 gener 2024].